钦定古今图书集成/明伦汇编/宫闱典/第073卷 > 《代辞升储表》晏殊
## 钦定古今图书集成/明伦汇编/宫闱典/第073卷 > 《代辞升储表》晏殊

臣自沐徽音，再陈封章，至诚虽极，宸听未回。仰批谕
之猥临，积兢惭而匪据。伏以量力度德，立身之格言；
授才任能，有国之通制。而况明《离》著象，《苍》《震》垂文，聿
崇守器之规，仰协重轮之咏。必资盛德，用赞大猷。伏
念臣植性迂疏，秉心蒙滞。万期嘉会，托层汉之灵源；
千载昌辰，荷庆云之洪荫。伏惟陛下纂承真系，茂阐
“丕图。泥金荐礼于苍旻，锡壤推仁于宗绪。”上公进秩，
半楚疏封，俾陟上庠，钦闻雅语。眷言吴会，荐启藩维汉节诞颁，夏璜昭锡。奉日严于温凊，慕时习于缣缃。
居业寡闻，冒荣为愧。遽荷紫清之命，越升储两之崇。
风旨乍聆，神魂增骇。叠陈丹款，愿寝洪私。天鉴弥高，
纶言益重。冰渊自处，弥剧于九回；肺腑虔祈，难逃于
三渎。伏望陛下，广至仁之茂育，推妙道之善成，俯降
尧曦，旁回禹律。特收涣汗，爰示于抚临；冀自逾涯，庶
安于庸陋。由衷所极，得请为期。